b"\n_START_ARTICLE_\nNord-Australia\n_START_PARAGRAPH_\nNord-Australia (engelsk: North Australia) kan vise til et tidligere territorium, en tidligere koloni eller en foresl\xc3\xa5tt delstat som vil erstatte det n\xc3\xa5v\xc3\xa6rende Nordterritoriet i Australia.\n_START_SECTION_\nKoloni (1846-1847)\n_START_PARAGRAPH_\nNord-Australia var en koloni som eksisterte en kort tid etter at den ble autorisert i et Letters Patent fra dronningen den 17. februar 1846. Kolonien omfattet alt land i Nordterritoriet og den n\xc3\xa5v\xc3\xa6rende delstaten Queensland nord for 26\xc2\xbaS. Hovedstaden var Port Curtis, som n\xc3\xa5 kalles Gladstone, med oberst George Barney som viseguvern\xc3\xb8r. Charles Augustus FitzRoy, Guvern\xc3\xb8r av New South Wales, var guvern\xc3\xb8r. Kolonien var ment som en ny straffekoloni etter at transportering tok slutt i de eldre australske koloniene. Kolonien ble erkl\xc3\xa6rt i en seremoni ved Settlement Point den 30. januar 1847. Etableringen av den nye kolonien, og dens status som en straffekoloni, ble kraftig kritisert i New South Wales' parlament. Patentet som etablerte kolonien ble tilbakekalt i desember samme \xc3\xa5r, etter et regjeringsskifte i Storbritannia. Oberst Barney og hans mannskap mottok ikke beskjeden f\xc3\xb8r i 1847, da nyheten ankom Sydney den 15. april 1847.\n_START_SECTION_\nTerritorium (1927-1931)\n_START_PARAGRAPH_\nNord-Australia var et territorium i Australia fra 1927 til 1931. George Pearce, innenriksminister i Australias f\xc3\xb8derale regjering p\xc3\xa5 1920-tallet, mente at Nordterritoriet var for stort til \xc3\xa5 kunne styres p\xc3\xa5 en tilfredsstillende m\xc3\xa5te. S\xc3\xa5 den 1. februar 1927 ble Nordterritoriet delt i to separate territorier, Nord-Australia og Sentral-Australia. Grensen mellom de to territoriene gikk langs 20\xc2\xb0S. Den 12. juni 1931 ble imidlertid de to territoriene sl\xc3\xa5tt sammen, og fikk det gamle navnet Nordterritoriet.\n_START_SECTION_\nForesl\xc3\xa5tt delstat\n_START_PARAGRAPH_\nNord-Australia er ogs\xc3\xa5 foresl\xc3\xa5tt som navn p\xc3\xa5 Nordterritoriet hvis det blir godkjent som en delstat i Australia."